Natalya Armfeld

Natalya Aleksandrovna Armfeld ( rossiavon Наталья Александровна Армфельд ) tiyir rossiaf artowasik. Koe Moskva koe savsafo rossiafo gindaxo ba 08/01/1850 kobliyir. Ba 29/09/1889 koe xalta ke Kara koe Sibiria mulufter.

 Blirizva 
Natalya tir vey kulafa oluafa yasa suomiasverigafa. Gadikye tir kurmik ke kotla ke Moskva. Ina va baroy mobliyis berik dikir : Aleksandr ( 1842-1897 ) az Olga ( 1845-1921, kuretesa va Fedcenko ) az Nikolay ( 1858-1880 ).

Yasegon dugapon mbi taver. Ke Nikolayev kizey ke Moskva zo dobar. Azon va solkseropa koe kotla ke Heidelberg koe Germana vayar. Banlize gan gaderopikaf divblinik is mulafa rieta zo turestar.

Titi 1870-e sanda ko Rossia dimlapir, djukukevlanison va sane aze koe Moskva va Tcaykovski rijay denfir. Bak 1874 do Varvara Batyuckova nik galbedutuson kev bowere lakir ise va biun sanegaks pu tawadayik amuzer. Nope sopera koe Yeletski wida ke Oryol winka, den gadikya koe Troparevo ke Mojaisk utca zo divblir.

Bak lerdeaksat ke 1875 gu gomilasa galbedura tove tawadayikaf nazbeikeem ke inafa bema fenkuyuna koe Troparevo gire zo soper. Ko Buy ke Kostroma winka ristulon zo rezgaler lize gan ardial kotedje zo eninter.

Bak 1877 koe gadikyaf pilkot ke Troparevo gire ronoblir. Konak zolonaf artowasik dum Jelyabov is Sofia Perovskaya va ina worad.

Bak balemeaksat ke 1878 va sokexo birgon jovler. Koe Moskva taneon blir aze ko Kyiv va int inker lize va artowas rijay denfir. Ba 01/02/1879 teni maltegira ke ardial zo soper. Artowasik kan ervo va int al acagid, tanoy batultik zo aytayar isen konakar zo bakayad.

Kogrupara lanedir da Natalya co tir blodafa gu westara va batultik. Teni jiz ba 04/05/1879 ina gan sayakaf erkey ke Kyiv utca zo lanzar. Inafa gakera tir zelara va rokeem is lanzara gu poana kobara remi 14 tanda is 10 aksat az stanjura koe Sibiria.

Ba 22/11/1879 va xalta ke Kara artlakir. Ko flint ke kawoda taneon zo rundayar aze ko Ust-Kara zo arburer. Kota eksa isu rob stakseyen gan kulaf vuwik ke daginik ko jadifo daginikafo yultexo zo bulkayad. Natalya djukalinger voxe va ura mbi zuker.

Bak 1883 do Sofia Leschern va sanegafa iregliera va intaf bidgereem ixetenon mbi drager. Malvewackar.

Bak 1885 arti xaltafa alubda zo tunuyar aze va nuyafi soli denfir. Ba 03/05/1887 va Aleksey Komov gaderopikaf flintik yerumar. Voxe kadimion ba 29/09/1887 nope kotcakola mulufter.

 Dere rupec 

 Vuestexeem 
 (ru) Армфельдт, Наталья Александровна // Большая русская биографическая энциклопедия — Версия 3.0. — М.: Бизнессофт, ИДДК, 2007.

|style="vertical-align: top;"|

|}

Armfeld (Natalya)
Armfeld (Natalya)
Armfeld (Natalya)